Diego Simeone nu vrea să mai audă de Joao Felix. Atletico Madrid i-a stabilit prețul
Atacantul Joao Felix (24 de ani) a fost împrumutat de Atletico Madrid la FC Barcelona până la finalul acestui sezon. Presa din Spania scrie că portughezul nu mai are șanse să joace sub comanda lui Diego Simeone (53 de ani).
Publicația AS scrie că șefii lui Atletico Madrid au stabilit să-l vândă pe Joao Felix în schimbul a 80 de milioane de euro. Tânărul jucător a fost achiziționat în 2019, de la Benfica, pentru 127 de milioane de euro.
Atletico Madrid i-a stabilit prețul lui Joao Felix
Atletico Madrid ar fi dispusă să-l lase pe Joao Felix pentru încă un sezon la FC Barcelona, dar va solicita o sumă de bani din partea catalanilor. De asemenea, un nou împrumut ar putea fi însoțit de o clauză privind transferul definitiv, în 2026.
Joao Felix mai are contract cu Atletico Madrid până în 2029. Echipa din Capitală mai are, astfel, timp să-l vândă definitiv pe atacant pentru a-și recupera o parte din investiție.
Antrenorul Diego Simeone nu are deloc o relație bună cu Joao Felix. Atacantul a mai fost împrumutat și în sezonul precedent, la Chelsea Londra. Acolo a evoluat în 20 de meciuri oficiale și a marcat patru goluri.
La Atletico Madrid, Joao Felix a strâns 131 de meciuri oficiale. Pentru echipa din Madrid a înscris 34 de goluri și a livrat 18 pase decisive.
Ce spune Joan Laporta
Președintele clubului FC Barcelona, Joan Laporta (61 de ani), speră că va reuși să obțină un nou împrumut pentru Joao Felix. Într-o situație similară se află și fundașul lateral Joao Cancelo (29 de ani), împrumutat de la Manchester City.
"Cred că Joao Cancelo și Joao Felix vor continua la Barca și în sezonul următor. Sper că Atletico nu va avea vreo problemă. Iar Manchester City nu cred că va pune vreo limită. Cu siguranță va fi o extindere a împrumutului cu un preț fix", a spus Joan Laporta.
FC Barcelona ocupă locul 2 în La Liga, cu 64 de puncte. Real Madrid este lider detașat, cu 72 de puncte. Atletico Madrid a căzut pe locul 5, cu 55 de puncte.
Clasament La Liga
Urmăriți SPORT.RO și pe Google News